फिल्म में आलिया के साथ लीड रोल में विक्की कौशल हैं। निर्देशन मेघना गुलजार का है। जानकारी के मुताबिक, बीते शुक्रवार को दोपहर के समय फिल्म की शूटिंग चल रही थी, तब राम रहीम को दोषी ठहराए जाने की खबर आई। इसके बाद हिंसा फैलने की खबर जैसे ही वहां तक पहुंची, शूटिंग रोक दी गई। मेघना का मानना था कि ऐसे हालात में शूटिंग जारी रखना संभव नहीं होगा। टीम को शहर में अलग-अलग स्थानों पर जाकर शूटिंग करना थी। ऐसे में बहुत जोखिम था। एसएमएस और इंटरनेट भी बंद कर दी गई थी, इसलिए भी शूटिंग जारी रखने में परेशानी हो रही थी। बहरहाल, शनिवार और रविवार का पूरा दिन कलाकारों और पूरे क्रू को होटल में गुजारना पड़ा। आगे की स्थिति पर नजर रखते हुए निर्देशक और प्रोड्यूसर तय करेंगे कि शूटिंग कब से शुरू हो सकेगी। फिल्म से जुड़े सूत्रों को उम्मीद है कि सोमवार के बाद हालात सामान्य हो जाएंगे।